Petrus, Dei gratia Senonensis archiepiscopus, omnibus ad quos littere presentes pervenerint in Domino salutem. Presenti pagina notum facimus universis quod constitutus in presentia nostra, Guido de Chanloi, filius domini Odonis de , laudavit quamdam elemosinam, quam pater suus contulerat Deo et beate Marie et ecclesie Pruliacensi et fratribus ibidem Deo servientibus, videlicet unum modium bladi et unum minellum scilicet dimidium modium ordei et residuum hoc est dimidium modium et minellum frumenti singulis annis apud Chanlo in grangia domini Aserii de Costi recipiendum. Ut vero hoc ratum et indissolubile perpetuo perseveret, ad petitionem dicti Guidonis presentem inde paginam scribi fecimus et sigilli nostri munimine roborari. Actum anno gratie millesimo ducentesimo duodecimo, mense maio.